Neasa pak metaalwerkersvakbond oor beoogde staking in staalbedryfDie staking in die staalbedryf kan die ekonomie lamlê. (Argieffoto: Unsplash) Die National Employers’ Association of South Africa (Neasa) het ŉ kennisgewing van uitsluiting teen die metaalwerkersvakbond Numsa uitgereik nadat dié kennis gegee het dat hy op 5 Oktober met ŉ staking in die bedryf begin. Die vakbond het die onbepaalde staking aangekondig nadat loononderhandelings met die werkgewersorganisasie ŉ dooiepunt bereik het. Dit kan ŉ verlammende uitwerking op die land se reeds sukkelende ekonomie hê. Numsa het aanvanklik ŉ loonverhoging van 15% vir al sy lede geëis, maar het dit later tot 8% verlaag nadat hy ŉ dispuut by die bedingingsraad vir die metaal- en ingenieursbedrywe (MEIBC) verklaar het. Neasa sê hy is verreweg die grootste werkgewersliggaam in die staalbedryf en hy bly in beginsel gekant teen die gesentraliseerde kollektiewe bedingingsmodel van die raad. Gerhard Papenfus, hoof van Neasa, sê hoofsaaklik groot ondernemings in Suid-Afrika se ekonomiese hoofsentrums – en hoofsaaklik Numsa – beding loonooreenkomste wat hulle dan probeer uitbrei na klein- en mediumgrootte ondernemings (KMMO’s) wat onder heeltemal ander ekonomiese en bedryfsomstandighede werk. Neasa volstaan met die beginsel dat elke individuele onderneming die lone van sy werkers moet kan bepaal en dat dit gegrond moet wees op die onderneming se eie omstandighede en finansiële vermoë. “Neasa meen dat geen sosio-maatskaplike voordeel, dit wil sê enige vorm van ŉ toelaag, die voordele van ŉ loon kan vervang nie, selfs ŉ lae loon; dat die enigste volhoubare loon ŉ loon is wat gebaseer is op die unieke heersende omstandighede in elke werkplek; en dat die werkloosheid wat deur inmenging van buite veroorsaak word, sterk teëgestaan ​​moet word, veral in Suid-Afrika met ŉ uitgebreide werkloosheidsyfer van 44% en ŉ jeugwerkloosheidsyfer van 64%. Papenfus sê dit is die hoofrede vir sosio-ekonomiese onbestendigheid en ŉ misdaadkoers wat buite beheer is. Neasa het ook uitgevaar teen Numsa se bewering dat hy die uitbuiting van werkers probeer bevorder en het dit as “kwaadwillig en vals” bestempel. En hy sê Numsa weet dit. “In werklikheid is die teenoorgestelde waar: Neasa se benadering die afgelope dekade, insluitend talle oorwinnings in menige regsaksies, het honderde ondernemings van ondergang en tienduisende werksgeleenthede gered,” sê Papenfus. Hy sê die volharding met ŉ verouderde bedingingsmodel wat die “verwoestende deïndustrialisering” van die plaaslike staalbedryf veroorsaak het, is onverantwoordelik en kenmerkend van die onvermoë om aan te pas by ŉ benadering wat nodig is om aan Suid-Afrika se desperate sosio-ekonomiese en werkskeppingsvereistes te voldoen. Papenfus sê ŉ nuwe model vir onderhandelings moet gevind word wat alle partye akkommodeer. “Numsa se volharding met die idee van ŉ enkele generiese ooreenkoms vir die hele staalbedryf, gesluit met ŉ gemarginaliseerde, maklike teiken, die Suid-Afrikaanse Federasie van Staal- en Ingenieursbedrywe (Seifsa), staan in die pad om die bedryf te laat herleef.”